題淨衆院贈蒙禪伯
作者：郭祥正
朝代：宋

paragraphs: 南州三百寺，此寺最輝煥。
石開千丈渠，泉飛日華亂。
供僧無定員，連牀接雲漢。
經營始十載，物物悉已換。
上人固多才，不獨悟禪觀。
其師老黄蘖，簡肅衆所憚。
承音既親切，妙頂醍醐灌。
登門已清凉，定步濟彼岸。
融融接軟語，羣疑自消泮。
每遊即忘還，微風灑塵汗。